Diari Oficial de la Generalitat Valenciana


Sumari del DOGV 6370, del 06-10-2010 (2010/10885)

RESOLUCIÓ d'1 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC), per a fomentar la producció, distribució i promoció de la indústria cinematogràfica i audiovisual en una llengua cooficial diferent del castellà.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6370

Data del DOGV
:   06-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10682


Data del document
:   01-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'1 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre l'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC), per a fomentar la producció, distribució i promoció de la indústria cinematogràfica i audiovisual en una llengua cooficial diferent del castellà. [2010/10123]  
L'Institut de la Cinematografia i de les Arts Audiovisuals (ICAA) i l'Institut Valencià de l'Audiovisual i de la Cinematografia Ricardo Muñoz Suay (IVAC) han subscrit, després de la tramitació prèvia reglamentària, el 31 d'agost de 2010, el conveni de col·laboració per a fomentar la producció, distribució i promoció de la indústria cinematogràfica i audiovisual en una llengua cooficial diferent del castellà.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1313/2010, i que figura com a annex d'esta resolució.  
València, 1 d'octubre de 2010.- La directora general del Secretariat del Consell: Mª Teresa Lleó Alonso.Conveni de col·laboració entre el Ministeri de Cultura i la Conselleria de Cultura i Esport de la Generalitat Valenciana, a través de l'Institut Valencià de l'Audiovisual, per a fomentar la producció, distribució i promoció de la indústria cinematogràfica i audiovisual en una llengua cooficial diferent del castellà.  
Madrid, 31 d'agost de 2010  
Reunits  
Per una part, Ignasi Guardans Cambó, director general de l'Institut de la Cinematografia i de les Arts Audiovisuals (ICAA), organisme autònom adscrit al Ministeri de Cultura, que actua en nom i representació de l'Institut, segons el nomenament efectuat pel Reial Decret 751/2009, de 24 d'abril (BOE del 25 d'abril), i d'acord amb les atribucions que li conferixen les disposicions vigents.  
Per l'altra part, Nuria Cidoncha Castellote, directora de Foment i Promoció de l'Institut Valencià de l'Audiovisual i de la Cinematografia Ricardo Muñoz Suay (IVAC), que actua en representació de l'Institut en virtut de la Resolució de 27 de novembre de 2009, de la consellera de Cultura i Esport, per la qual se li assigna l'exercici de les funcions de directora general, i d'acord amb la Llei de la Generalitat Valenciana 5/1998, de 18 de juny, de Creació de l'Institut Valencià de Cinematografia, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat.  
Exposen  
I. Que l'article 149.2 de la Constitució establix que sense perjuí de les competències assumides per les comunitats autònomes, l'Estat considerarà el servici de la cultura com deure i atribució essencial i facilitarà la comunicació cultural entre les comunitats autònomes i d'acord amb elles.  
II. Que l'article 49.1.4 de la Llei Orgànica 1/2007, de 10 d'abril, de Reforma de l'Estatut de la Comunitat Valenciana, atorga a esta Comunitat la competència exclusiva en matèria de Cultura.  
III. Que el Ministeri de Cultura, a través de l'Institut de la Cinematografia i de les Arts Audiovisuals (ICAA), té assignades, entre d'altres funcions, el foment, la promoció i l'ordenació de les activitats cinematogràfiques i audiovisuals espanyoles en els aspectes de producció, distribució, exhibició i promoció, així com la cooperació amb les comunitats autònomes en matèria de cinematografia i arts audiovisuals, d'acord amb aquelles.  
IV. Que la Conselleria de Cultura i Esport del Govern de la Generalitat Valenciana, a través de l'Institut Valencià de l'Audiovisual i de la Cinematografia Ricardo Muñoz Suay (IVAC), té com un dels seus objectius promoure, difondre, protegir i fomentar la cinematografia i la creació audiovisual.  
V. Que la Llei 55/2007, de 28 de desembre, del Cinema, preveu en l'article 36 que, amb la finalitat d'atendre el foment i la protecció de l'ús de les llengües cooficials diferents de la castellana en la cinematografia i l'audiovisual, promovent la pluralitat cultural d'Espanya i la igualtat d'oportunitats de les llengües pròpies de cada territori en matèria d'expressió i difusió audiovisual, s'ha d'establir un fons d'ajudes o crèdits específics que seran transferits íntegrament als organismes competents de les comunitats autònomes, que els hauran de gestionar d'acord amb les seues competències.   
Així mateix, en la disposició addicional sisena, la Llei 55/2007, de 28 de desembre, establix que el Ministeri de Cultura, per mitjà d'un conveni, haurà de concretar els crèdits previstos en l'article 36 d'esta llei de manera que la dotació que reba cada comunitat autònoma amb llengua cooficial siga equivalent anualment a la suma d'aportacions que la comunitat haja destinat en l'exercici anterior al suport i al foment de la producció, distribució, exhibició i promoció de l'audiovisual en la llengua cooficial diferent del castellà.   
Finalment, s'hi precisa que la dotació que reba cada comunitat autònoma no podrà ser superior al 50% del total de les ajudes que les empreses audiovisuals residents a la comunitat hagen rebut de l'Institut de la Cinematografia i de les Arts Audiovisuals en l'exercici anterior.  
VI. Que, d'acord amb l'article 36 de la Llei 55/2007, de 28 de desembre, del Cinema, per a establir el criteri de repartiment de la dotació global entre les distintes comunitats autònomes, s'ha de tindre en compte la suma de les aportacions destinades en l'exercici anterior per cada comunitat al suport i al foment de la producció, distribució, exhibició i promoció de l'audiovisual en la llengua cooficial diferent del castellà. De les dites quantitats, hi comptaran les reportades en concepte de subvencions concedides l'any 2009, així com les quantitats destinades a la producció en versió original en la llengua cooficial. De l'import resultant de cada comunitat autònoma es descomptarà la subvenció concedida per l'ICAA l'any 2009 per a esta mateixa finalitat.  
Per tot això, les parts acorden firmar el present conveni d'acord amb les següents  
Clàusules  
Primera. Objecte. L'objecte del present conveni és canalitzar la col·laboració entre l'ICAA i l'IVAC per a establir les condicions i els compromisos aplicables a les ajudes previstes en l'article 36 de la Llei 55/2007, de 28 de desembre, del Cinema.  
Este conveni té el caràcter de bases reguladores als efectes del que disposa l'article 28.1 de la Llei 38/2003, de 17 de novembre, General de Subvencions.  
Segona. Crèdit i import. La despesa de la subvenció esmentada s'imputa a l'aplicació 26.596.652A.666 del pressupost de despeses de l'Institut per a l'any 2010. D'acord amb el criteri de distribució establit en l'expositiu quart d'este conveni, la quantitat ascendix a un milió cinc-cents seixanta-quatre mil set-cents trenta-un euros (1.564.731 €).  
Tercera. Activitats subvencionables. Són objecte de subvenció les activitats realitzades per la Generalitat Valenciana durant l'exercici 2010 la destinació de les quals siga, d'acord amb la finalitat per a la qual es concedix la subvenció, el foment de la producció, la distribució i la promoció de la indústria cinematogràfica i audiovisual en valencià. Són subvencionables totes les despeses realitzades, i es consideren com a tals les produïdes en l'exercici 2010.  
Quarta. Forma de pagament. Per al finançament de les actuacions subvencionades, el Ministeri de Cultura (ICAA) farà efectiu el pagament d'una sola vegada, després de la firma del conveni.  
Cinquena. Forma i termini de justificació. La justificació de la subvenció s'ha de fer per mitjà del present compte justificatiu:  
- Una memòria d'actuació, justificativa del compliment de les condicions establides en el present conveni, amb la indicació de les activitats realitzades.  
- Una memòria econòmica composta per la relació classificada de les despeses de les activitats dutes a terme, amb la identificació del perceptor i de l'import corresponent.  
El període de justificació finalitza el 31 de març de 2011, encara que el termini es podrà ampliar per l'acord de les parts, mitjançant una addenda al conveni firmada abans que acabe el termini esmentat.  
Sisena. Vigència. El present conveni entrarà en vigor des del moment de la firma i estarà vigent fins a la justificació total de la subvenció o el reintegrament per incompliment de la justificació establida en l'apartat anterior.  
Setena. Infraccions i sancions. El règim d'infraccions i sancions administratives aplicables és l'establit en el títol IV de la Llei General de Subvencions.  
Huitena. Règim jurídic. El present conveni té naturalesa administrativa. Les qüestions litigioses que puguen sorgir en la interpretació, el compliment i l'eficàcia del present conveni són del coneixement i la competència de l'orde jurisdiccional contenciós administratiu.  
Com a prova de conformitat i per a la deguda constància d'allò convingut, es firma el present document, en dos exemplars, en el lloc i la data indicats al principi.  
El director general de l'Institut de la Cinematografia i de les Arts Audiovisuals: Ignasi Guardans Cambó. .  
La directora de Foment i Promoció de l'Institut Valencià de l'Audiovisual i de la Cinematografia Ricardo Muñoz Suay: Nuria Cidoncha Castellote.